  Анжелика Тихонова корреспондент Удмуртиын Нылпиосты утён нуналэ «Куара» огинлэн «Ныло-пиё» подкаст» ӵектосэзлэн нырысетӥ люкетэз потӥз. Со сярысь ивортодэтъя «Удмуртия» агентстволэн корреспондентэзлы ӵектослэн авторез Наталья Шулакова вераз. Ӵектослэсь нырысетӥ люкетсэ «Дас пол верай ни! Нылпиосы, мон но керӟегъяськон» темалы сӥзизы. Со сярысь подкастлэн нуисез, «Удмурт Дунне» газетысь корреспондент Алёна Ионина куноосыныз Наталья Дмитриеваен но Светлана Ручкинаен вераськиз Куноос ӵем-а нылпиоссы шоры куаразы бадӟыма, мар пумысен пӧсекъяло но кызьы бугырскем мылкыдзэс кисьто шараязы. Озьы ик костаськись шудонъёс, лэсьтымтэ дорысь уж, телефон но мультфильмъёс сярысь малпанъёссэс веразы. Со сяна мукет анай-атайёс но валтӥсь экспертъёс – нылпиос – ас визь-кенешсэс сётӥзы. Подкастэз Soundcloud, Castbox, Apple Podcasts ватсэтъёсысь, «YouTube»,  мерлыко вотэсъёсысь кылзыны луэ. Подкастъёс туала улонын туж вӧлмемын – со каньыл но капчи формат, кудӥзъя тунсыко луись иворез ваньмон дыръяд кылзыны быгатӥськод, кылсярысь, куке пиналдэ изьтӥськод. Со сяна, подкастъёслэн аспӧртэмлыксы – куке нокин номырлы уг дышеты, ас учконзэ кужмысь уг чуртна, но со вакытэ ик ас опытэныз, янгышъёсыныз, усьтонъёсыныз люкиське, - асьмелы туж яра. Малы ке шуоно асьмеос визь-кенеш визь-кенешен, но котькуд анай-атай ачиз тодэ, мар кулэ пиналэзлы лыдъяськом Наталья Шулакова, «Ныло-пиё» подкаст» ӵектослэн авторезНаталья Шулаковалэн кылъёсызъя, подкастъёс чакламъя толэзяз огпол поталозы. Соос «Уг яра! Кызьы но марлэсь алӥськом пиналъёсмес», «Али ик! Кызьы пиналэз юрт котырын юрттӥськыны дышетоно», «Гаджетъёс но анай-атайёс – кин кинэ?», «Нылпиос но удмурт кыл. кызьы дышетоно но кинлэсь юрттэт куроно» темаослы сӥземын луозы. Пусъём, ӵектос Удмуртиысь йӧскалык политикая министерстволэн юрттэмезъя быдэстӥськиське. Тодэ вайытом, матысь нуналъёсы «Устоез удмурт видеоблог» вожвылъяськонлы йылпумъянъёс лэсьтозы. Тегъёс: Мерлык Ижкар нылпиос Удмуртия удмуртъёс 100ар анай-атайёс  